《光孝寺菩提树歌和家载园韵》
清代·李如筠

调御真人植大树，浩劫洗尽雷云痕。幽光独留太古色，秀色占云桄榔村。

盘根错节几千尺，太阴惨澹龙蛇奔。宝坊百事付陵谷，休上人笔悬沙门。

岂知此树亦千古，老干尚作新花繁。淋漓夜半战风雨，雷公电母相吐吞。

天年屈指几轮转，长松偃柏皆儿孙。要知菩提本无树，于有佛处谁能尊。

塔铃丁东吉帛裂，诃子错落钩辀喧。庞眉老僧憩寂坐，石幢风细搴经幡。

何王宫殿化佛国，金枝玉叶空无存。牧歌樵唱自今古，春风秋月磨朝昏。

词客凄凉半亩宅，废井尚罥蘋婆根。梵王宫前种秋菊，连天腐草流萤燔。

贝多写经大无量，试与桃梗从头论。护持此树龙象力，冰雪排尽留春温。

湟槃草木尚不朽，托根何不祇树园。

作者简介：李如筠，字介夫，大庾人。乾隆丁未进士，改庶吉士，授编修。有《蛾术斋诗选》。